Il-familja tista' tiddefiniha bħala persuna jew persuni li jgħixu taħt l-istess saqaf, jaqsmu d-dar, l-ikel u nsomma jgħixu flimkien, jaqsmu ħajjithom flimkien. Il-familja hija meqjusa bħala entità importatni fil-qasam ekonomiku kif ukoll f'dak politiku. Dak li qabel konna nifhmu bih meta nlissmu l-kelma familja llum inbidel. Illum familja tista' titqies persuna li tgħix ġewwa dar waħedha jew mara mhux miżżewġha imma tgħix ma' wliedha. Il-familja tradizzjonali magħmulha mill-missier, l-omm u l-ulied illum ma għadux il-mudell waħdieni ta' familja. Illum insibu tipi oħra ta' familji magħmulin minn persuni mhux marbutin biż-żwieġ jew minn persuni tal-istess sess. Minkejja li kulħadd għandu l-ideat tiegħu dwar kif għandha tkun familja, ma nistgħux ninnegaw li għandna realtajiet familjari differenti minn dik li nippreferu aħna. Il-każ Barilla Guido Barilla huwa industrijalist Taljan magħruf sew fil-qasam tal-produzzjoni tal-għaġin u gallettini. Huwa kien mistieden fuq stazzjon tar-radju u waqt l-intervista kien mistoqsi jekk jikkunsidrax li jagħmel reklam tal-prodotti tiegħu b'familja omosesswali. Ir-reklami tal-prodotti ta' dan l-industrijalist kbir dejjem juru familja bin-nanniet u l-omm u l-missier flimkien mal-ulied. Huwa dlonk qal li huma għandhom kunċett ta' familja differenti minn dak li kien qiegħed isemmi il-ġurnalist li kien qiegħed jintervistah u ma jagħmel qatt reklam b' familja differenti minn dik tradizzjonali. Minkejja li s-Sur Barilla stqarr li huwa favur iż-żwieġ bejn persuni tal-istess sess, il-komuità gay, mhux biss Taljana imma minn madwar id-dinja kollha, ħassitha offiża b' dan il-kliem u bdiet bojkott fuq il-prodotti tal-industrijalist Barilla. Gaffe hija kelma ġejja mill-Franċiż li tfisser kelma jew frażi li tintqal f'kuntest jew f'mument ħażin. Din ta' Guido Barilla hija gaffe per eċċellenza. Ftit ġimgħat qabel l-Amerikani ibbojkottjaw il-vodka Russa minħabba l-liġijiet kontra nies b'tendenzi omosesswali fir-Russja. Possibbli li dan l-industrijalist ma kienx jaf b'dan? Barilla seta' kien aktar attent fi kliemu għax il-gruppi ta' pressjoni favur dawn in-nies saru b'saħħithom aktar minn qatt qabel. Ftit ġimgħat wara dan il-każ Barilla kellu jitlob skuża ta' kliemu. Li wieħed jitlob skuża meta jkun żbalja ma fihiex minn xiex wieħed jistħi, imma li titlob skuża minħabba ideal li jkollok ma nifhimiex. Naħseb li l-iskuża f' dan il-każ intalbet għal skopijiet ekonomiċi. Wara l-każ Fl-istess żmien li beda l-bojkott fuq il-prodotti ta' Guido Barilla, kumpanija li tipproduċi l-istess prodotti ħarġet bl-islogan li fid-dar tagħha hemm post għal kulħadd. Kumpanija tal-karozzi qagħdet iktar attenta u ħarġet bir-riklam li jgħid li hi x'inhi l-idea tiegħek ta' familja, huma għandhom il-karozza ideali għall-familja tiegħek. Għandu mnejn kieku ma seħħx il-każ Barilla ma kienx ikollhom sens dawn iż-żewġ reklami l-oħra Kunċett familja Ikollna nammettu li l-idea ta' familja ma għadux dak li kien sa ftit snin ilu. Għandna familji differenti minn dawk li trabbejna fihom bosta minna. B' daqshekk ma jfissirx li ma għandniex nirrispettaw lil dawn it-talin, imma wieħed għandu wkoll jistenna rispett mingħandhom. Għandu jkun hemm ir-reċiproċità. Din il-ħaġa jien nistħajjilha bħal triq li minnha l-karozzi jgħaddu lejn iż-żewġ direzzjonijiet, kulħadd għandu jirrispetta lil dawk l-oħra li hemm fit-triq u min-naħa tagħhom l-oħrajn għandhom ukoll juru rispett. Imma din l-istess bħat-triq hemm każi fejn karozza għandha d-dritta fuq karozzi oħra. Artikli li deher f' In-Nazzjon 30 ta' Novembru 2013
Il-Kunċett Familja